‘সুবোধ’কে কেন পালিয়ে যেতে বলা হচ্ছে? | blog.bdnews24.com - pioneer blog for citizen journalism in bangladesh
সোমবার ১৬ অক্টোবর ২০১৭, ১০:০৭ পূর্বাহ্ন
এটি একটি সিরিজ গ্রাফিতি। ঢাকার দেয়ালে দেয়ালে অনেকদিন ধরেই গ্রাফিতিটি আঁকা হচ্ছিল। ‘সুবোধ তুই পালিয়ে যা, তোর ভাগ্যে কিছু নেই, সুবোধ তুই পালিয়ে যা- এখন সময় পক্ষে না, সুবোধ তুই পালিয়ে যা ভুলেও ফিরে আসিস না! সুবোধ, কবে হবে ভোর?…’। এমন সব বক্তব্য সম্বলিত ‘সুবোধ’ সিরিজের গ্রাফিতিগুলো আঁকা হয়েছে। গ্রাফিতিতে সুবোধ চরিত্রের ব্যক্তিটিকে চিত্রায়িত করা হয়েছে একজন বিক্ষুব্ধ মানুষ হিসেবে। তার হাতে আছে খাঁচাবন্দী সূর্য, যেটি বেরিয়ে আসার অপেক্ষায় আছে।
প্রশ্ন হল সুবোধকে কেন পালিয়ে যেতে বলা হচ্ছে? তার মানে কী? এতদিন এখানে তার অবস্থানের সুযোগ ছিল, এখন নেই? কেন সে বলছে, তোর ভাগ্যে কিছু নেই। এতদিন কি তবে তার ভাগ্য প্রসন্ন ছিল? সুবোধ যখন বলছে ’এখন সময় পক্ষে না, সুবোধ তুই পালিয়ে যা ভুলেও ফিরে আসিস না!’ তখন তো সহজেই বোঝা যায় একটা সময় তার পক্ষে ছিল। প্রশ্ন হল সেটা কোন সময়? সুবোধ জানতে চায় কবে হবে ভোর। প্রশ্ন হল সেটা কোন ভোর? কাদের জন্য সূর্যোদয়ের অপেক্ষা করে সুবোধ? কে বা কারা এই সুবোধ?
গ্রাফিতির কথাগুলো কি সাধারণ একজন দেশপ্রেমিকের আকুলতা ফুটিয়ে তোলে নাকি বিশেষ কোন গোষ্ঠীর সাঙ্কেতিক কোন বার্তা ফুটিয়ে তুলছে, ভেবে দেখা দরকার। আমরা দেখতে পাচ্ছি, সুবোধের কারিগর ভীরু। তার মনোবৃত্তি পলায়নপর। একজন বিদ্রোহী, একজন দেশপ্রেমিক কিংবা একজন সমাজ সংস্কারকের পলায়নপর মনোবৃত্তি থাকে না। সে ঘুরে দাঁড়ায়। সে বুক চিতিয়ে রুখে দাঁড়ায়। সে ডাক দেয় আলোতে আসার। সে পালাতে বলে না। সে সূর্যকে নিয়ে ছোটে না। সে অন্ধকারকে ঝাঁটাপেটা করে। একজন বিদ্রোহী পালটে ফেলতে আসে গোটা সমাজ ব্যবস্থাকে। আর তা করতে গিয়ে সে মরতেও পিছপা হয় না। আর আমরা এখানে যে সুবোধকে দেখছি সে তার উপযুক্ত পরিবেশ না পেয়ে পালাতে চাইছে। আমি এই সুবোধকে তাই মোটেই ভাল চোখে দেখছি না।
তবে এটাও ঠিক কেউ কেউ এই সুবোধকে দেখছেন একজন সুস্থ সুন্দর বোধের মানুষ হিসেবে আর আমার মত কেউ কেউ যৌক্তিক কারণেই তাকে দেখছে বাঁকা চোখে। সুবোধ যদি একজন সুস্থ সুন্দর বোধের মানুষ হিসেবে কথাগুলো বলত তাহলে তো ভালই হতো। আর ঠিক তা যে নয় সে ব্যাপারেও নিঃসন্দেহ হওয়ার কি উপায়?
এই গ্রাফিতিকে একেকজন একেকভাবে দেখবে, বিশ্লেষণ করবে এটাই স্বাভাবিক। আর সেটাই এর কারিগরের সফলতা। কিন্তু একজন সাধারণ সচেতন মানুষ হিসেবে উপরোক্ত প্রশ্নগুলো তো আমরা করতেই পারি। আর সে প্রশ্নের উত্তরও তো থাকা চাই। এক কথায় যদি বলি, তাহলে বলব, সুবোধকে পালাতে নয় এর কারিগররা ঘুরে দাঁড়াতে বললেই আমরা একে শুভ বলে ধরে নিতে পারতাম। এমন কাপুরুষচিত পলায়ন পর মানুষকে কেবল অশুভই বলা যায়।
সোমবার ১৬অক্টোবর২০১৭, অপরাহ্ন ০২:৪২
সুবোধ’রা শুধু পালিয়েই যাচ্ছে না; কাউকে কাউকে পালিয়ে যেতে বাধ্যও করা হচ্ছে! ঠিক তখনই এই গ্রাফিতির বাস্তব হয়ে যাচ্ছে!
— দেখতে পাচ্ছেন কি?
মঙ্গলবার ১৭অক্টোবর২০১৭, অপরাহ্ন ০৫:১১
দাদা উত্তরটা লেখার মাঝে পূর্বেই দিয়েছি। আবার বলছি, কেউ কেউ এই সুবোধকে দেখছেন একজন সুস্থ সুন্দর বোধের মানুষ হিসেবে আর আমার মত কেউ কেউ যৌক্তিক কারণেই তাকে দেখছে বাঁকা চোখে। সুবোধ যদি একজন সুস্থ সুন্দর বোধের মানুষ হিসেবে কথাগুলো বলত তাহলে তো ভালই হতো। আর ঠিক তা যে নয় সে ব্যাপারেও নিঃসন্দেহ হওয়ার কি উপায়?
তবে আপনি যাকে সুবোধ ভাবছেন তাঁর কুষ্ঠি বিচারে তা নাও হতে পারে। আর সে সম্ভাবনাই বেশি বলে মনে হচ্ছে।
মঙ্গলবার ১৭অক্টোবর২০১৭, অপরাহ্ন ০২:২৯
কুবোধের রাজ্যে সুবোধের জায়গা নায়। সো সুবোধ পালাবে।
বুধবার ১৮অক্টোবর২০১৭, অপরাহ্ন ০১:১৫
সুবোধ যদি পালিয়েই বাঁচতে চাইত, তাহলে এ পৃথিবী অনেক আগেই বসবাসের অযোগ্য হয়ে পড়ত।
শনিবার ২১অক্টোবর২০১৭, অপরাহ্ন ০৪:০২
গালিব ভাই ধীরে ধীরে হচ্ছে তো, বসবাসের অযোগ্য হচ্ছে না!!! প্রতি ৪ জন মৃত্যুর ১ জন দূষণে( বায়ু, পানি ও শব্দ দূষণ তাছাড়াও শিল্প বর্জ্য, মেডিকেল বর্জ্য, প্রাণিজ এবং অন্যান্য বর্জ্যসহ বিভিন্ন রাসায়নিক বর্জ্যে দূষিত হচ্ছে পরিবেশ) এগুলো হচ্ছে সব কুবোধের কারনে।
মঙ্গলবার ১৭অক্টোবর২০১৭, অপরাহ্ন ০২:৫০
সুবোধ, তুই পালিয়ে যা।
কবীর হাসানের কবিতা।(কাজী রাশেদ)
সুবোধ, তুই পালিয়ে যা। যেখানে ইচ্ছে,
তুই চলে যা। এই দেশ, এই মাটি, এদেশের
জল হাওয়া সব তোর জন্যে হারাম আজ,
তুই পালিয়ে যা সূবোধ, পালিয়ে যা।
দেয়ালের গ্রাফিত্তিতে লেখা হয়ে যায়,
মানুষের মুখে মুখে ছড়িয়ে পড়ে, সুবোধ
এখন কষ্টে, আইজউদ্দীনের মতো কষ্টে
আছে সুবোধ, কষ্টে আছে নীল জোনাকীরা।
তনু, মরিয়ম, কৃষনা অথবা খাদিজারা
সুবোধের মতো পালিয়ে যেতে পারে না,
যেখানে যায় সেখানেই পুরুষের লোলুপ
দৃষ্টিতে পুড়ে ছারখার হয় তনুদের জীবন।
সুবোধের ধর্ষিত হবার ভয় নেই,
সতিত্বের লেবাসে তার চরিত্রে
পরে না কোন কালো নাম,
সুবোধেরা পালিয়ে বেঁচে যেতেও পারে,
বেঁচে যেতেও পারে তাদের গলাটা।
বুধবার ১৮অক্টোবর২০১৭, অপরাহ্ন ০১:২১
সুবোধকে যদি একজন সচেতন মানুষ ধরে নেই তাহলে তাঁর কাঁধে বর্তায় কিছু সামাজিক দায়িত্ব। যদি তাকে দেশপ্রেমিক ধরে নেই তাহলে তাঁর কাঁধে চাপে দেশ রক্ষার দায়িত্ব। যদি তাকে একজন সৎ মানুবিক মানুষ হিসেবে ধরে নেই তাহলে তাঁর কাঁধে মানবতার ধর্ম। আমি জানিনা আপনারা সুবোধকে কি একটি অবোধ শিশু হিসেবে দেখেন নাকি অক্ষম মানুষ হিসেবে দেখেন? যদি তাই হয় তাহলে আমার আর কিছু বলার নেই। অবোধ – অক্ষম চিরটাকাল পালিয়েই বাঁচে!
বুধবার ১৮অক্টোবর২০১৭, অপরাহ্ন ০৯:০৯
গালিব ভাই, সুন্দর বাচনভঙ্গিতে যুক্তিসঙ্গত লেখা এবং মন্তব্য দুটোর জন্যই আপনাকে ধন্যবাদ।’সুবোধে’র ‘সু’ কে নিয়ে নোংরা রাজনীতির গন্ধ টের পাওয়া যাচ্ছে।’সু’ বোধ আসলে কে ?
বৃহস্পতিবার ১৯অক্টোবর২০১৭, অপরাহ্ন ০৪:২৫
সু বোধ সুবিবেক কে বলা হয়।
শনিবার ২১অক্টোবর২০১৭, পূর্বাহ্ন ১১:৩৯
সাঈদা খান আপনাকেও অশেষ ধন্যবাদ। আপনি যে গন্ধটা পাচ্ছেন, কে জানে হয়ত তাঁর জন্যই এই সুবোধের সৃষ্টি! এটা যে কোন উঠতি যুবকের আপন সত্তা জাহির করার মত চিকা মারা নয়; সে তো সহজেই অনুমেয়। একে একটা সমন্বিত প্রয়াস বলেই মনে হচ্ছে।